Brandwag sportster 'pootjie' homself by wêreldspele | News24
Brandwag sportster 'pootjie' homself by wêreldspele
=Levert Pieterse het aan die wêreld-jeugspele in Columbia deelgeneem. Hy was losvoor in die 110m hekkies vir seuns o.17 semi-finaal toe hy die laaste hekkie raakgetrap het. Foto: VERSKAF
Levert Pieterse (17) kranige 110m-hekkiesatleet van Brandwag Hoërskool het onlangs as deel van die SA atletiekspan aan die Wêreld Jeugspele in Colombia deelgeneem.
Pieterse het 'n belowende seisoen agter die rug. Hy was onder andere die Oos-Kaap asook OP kampioen in die 100m naellope (10.4 sy beste) asook in die 110m hekkies o.17.
Pieterse het in Columbia tydens die eerste uitdun reeds gewys dat hy gevaar inhou vir die bestes in die wêreld. Hy het, ten spyte van 'n los veter wat gedreig het om hom te pootjie, oortuigend tweede geëindig in die wedloop.
In die semi-finale was Pieterse eerste uit die blokke en sowat 80% van die tyd ten minste twee tree voor sy mededingers. Toe gebeur die onvoorsienbare, Pieterse trap die heel laaste hekkie raak en tuimel grond toe. Dit het hom 'n plek in die finaal gekos.
Sy afrigter, Karel Gerber, glo dat Pieterse beslis in lyn was om 'n medalje te wen by die wêreldspele.
Pieterse het gesê dat hierdie geleentheid om op die atletiek wêreldverhoog deel te neem, beslis die grootste oomblik van sy lewe was, ten spyte van sy teleurstelling.
Die vorige hoogtepunt was toe hy in 2013 die SA o.15 hekkieskampioen was.
Pieterse is boonop ook nog 'n kranige rugbyspeler. Hy is een van die groot driedrukkers in Brandwag se eerste vyftiental, wat hierdie jaar plaaslik nog onoorwonne is.
Hy het vir hom 'n plek in die OP Akademie-span losgespeel en 'n hele paar drieë gedruk.
Daar lê 'n blink toekoms vir hierdie kranige sportman voor.
Hy hoop om verder te studeer en sy sportloopbaan by 'n tersiêre inrigting voort te sit. Intussen doen die drieëvraat nog diens vir Brandwag se bulspan. - Verslaggewer-